กลุ่มบุลสุขยกธงขาว ทิ้งหุ้นเสริมสุข20%
&#8220;สมชาย บุลสุข&#8221; จูงมือลูกชายขายหุ้นเสริมสุข 20% ยกให้เอสเอส เนชั่นแนลฯ
9 ธ.ค. 2553

“สมชาย บุลสุข” จูงมือลูกชายขายหุ้นเสริมสุข 20% ยกให้เอสเอส เนชั่นแนลฯ 
นายสมชาย บุลสุข ประธานคณะกรรมการบริหารและกรรมการผู้จัดการ บริษัท เสริมสุข (SSC) เปิดเผยว่า วันที่ 2 ธ.ค.ที่ผ่านมา นายสมชาย และนายฐิติวุฒิ์ บุลสุข ได้นำหุ้นทั้งหมดของ SSC เสนอขายบริษัทหลักทรัพย์ (บล.) บัวหลวง ราคาหุ้นละ 42 บาท รวม 54.81 ล้านหุ้น คิดเป็น 20.61% ของทุนชำระแล้วของ SSC มูลค่าขายรวม 2,302 ล้านบาท 
สำหรับ บล.บัวหลวง เป็นตัวแทนรับซื้อหุ้นให้กับบริษัท เอสเอส เนชั่นแนล โลจิสติกส์ ซึ่งเป็นผู้ทำคำเสนอซื้อ (เทนเดอร์ออฟเฟอร์) ทั้งหมด 100% หรือขั้นต่ำ 25% และผลการทำเทนเดอร์ฯ สำเร็จได้หุ้นกว่า 32% 
นายศักดิ์ชัย ธนบุญชัย กรรมการ เอสเอส เนชั่นแนลฯ กล่าวว่า เบื้องต้นยังไม่ได้วางแผนงานหรือให้นโยบายการบริหาร หลังจากที่นายสมชายขายหุ้นออก 20% และยังให้นายสมชายบริหารงานต่อ ส่วนตัวแทนที่จะส่งเข้าไปเป็นกรรมการยังไม่ได้วางตัว
“ตอนนี้ยังไม่ได้วางแผนอะไร ได้หุ้นมาผมก็แฮปปี้ ส่วนคุณสมชายยังทำงานต่อไปได้ ผมไม่มีปัญหากับใคร แม้กระทั่งกับเป๊ปซี่-โคล่า คิดว่าถึงเวลาก็คุยกันรู้เรื่อง เพราะผมไม่เคยทะเลาะกับใคร ซึ่งผมยืนยันมาตลอดว่าผมกับคุณเจริญ สิริวัฒนภักดี ไม่เกี่ยวข้องกัน ชอบเอาผมมาโยงอยู่เรื่อย” นายศักดิ์ชัย กล่าว



สมชาย บูลสุข